钦定古今图书集成/明伦汇编/人事典/第057卷 > 孔丛子 > 《与李文德书》延笃
## 钦定古今图书集成/明伦汇编/人事典/第057卷 > 孔丛子 > 《与李文德书》延笃

夫道之将废，所谓命也。流闻乃欲相为，求还东观，来
命虽笃，所未敢当。吾尝昧爽栉梳，坐于客堂，朝则诵
羲文之《易》，虞夏之书，历公旦之典礼，览仲尼之《春秋》；
夕则消摇内阶，咏《诗》《南轩》，百家众氏，投间而作，洋洋
乎其盈耳也，涣烂兮其溢目也；纷纷欣欣兮其独乐
也。当此之时，不知天之为盖，地之为舆，不知世之有
人，己之有躯也，虽渐离击筑，傍若无人；高凤读书，不
知暴雨。方之于吾，未足况也。且吾自《束修》以来，为人
臣不陷于不忠，为人子不陷于不孝，上交不谄，下交不黩，从此而殁，下见先君远祖，可不惭赧！如此而不
以善止者，恐如教羿射者也。慎勿迷其本，弃其生也。